Kanada-cup 1987

Kanada-cup 1987 (engl. "Canada Cup 1987") oli IIHF:n, NHL:n ja NHLPA:n järjestämä jääkiekkoturnaus. Se oli järjestyksessään neljäs Kanada-cup. Kanadassa ottelut pelattiin Calgaryssa, Hamiltonissa, Halifaxissa, Reginassa, Sydneyssä ja Montrealissa. Yhdysvallat pelasi kaksi alkusarjan otteluaan Hartfordissa. Mitalipelit pelattiin Montrealissa ja Hamiltonissa. Mestaruuden voitti Kanada.
Taustaa.
Suomi otti osaa turnaukseen karsiuduttuaan edellisestä cupista. Näin ollen osallistujat olivat jälleen samat kuin kahdessa ensimmäisessä turnauksessa. Suomen lisäksi osaa ottivat Kanada, Neuvostoliitto, Yhdysvallat, Ruotsi ja Tšekkoslovakia. Turnausjärjestlmä oli sama kuin vuoden 1984 turnauksessa, eli viiden ottelun alkusarjaa seurasivat välierät ja loppuottelut, jotka pelattiin paras kolmesta ottelusta -periaatteella.
Kanadan ja Neuvostoliiton kamppailu.
Välierät.
Kanada eteni alkusarjasta tappioitta jatkoon. Sen ainoat pistemenetykset olivat tasapelit Neuvostoliittoa ja Tšekkoslovakiaa vastaan. Neuvostoliitto jäi pisteen päähän Kanadasta. Ruotsi onnistui ainoana joukkueesa voittamaan Neuvostoliiton alkulohkossa. Ruotsi ja Tšekkoslovakia pääsivät myös jatkopeleihin.
Välierissä Kanada sai vastaansa Tšekkoslovakian, jota vastaan se oli alkulohkossa pelannut tasapelin. Kanada ei häkeltynyt Tšekkoslovakian vakuuttavasta avauserästä, vaan nousi 0−2-tappioasemasta 5−3-voittoon. Mario Lemieux teki Kanadan maaleista kaksi. Tšekkoslovakian maalivahtina taas pelasi tuleva NHL-tähti Dominik Hasek. Kaikissa Tšekkoslovakian otteluissa torjunut Hasek oli torjuntaprosentillaan ja päästettyjen maalien keskiarvollaan Kanadan Grant Fuhriakin parempi. Neuvostoliitto taas kohtasi Ruotsin. Neuvostoliitto karkasi kolmen maalin johtoon eikä päästänyt Ruotsia tasoittamaan.
Loppuottelusarja.
Loppuotteluissa olivat vastakkain Kanada ja Neuvostoliitto. Kaikki kolme loppuottelua päättyivät lukemiin 6–5 ja kaksi ensimmäistä vasta jatkoajalla. Ensimmäisessä pelissä Neuvostoliitto karkasi jo 4−1-johtoon, mutta Kanada kiri ottelun tasalukemiin. Kolme minuuttia ennen varsinaisen peliajan päättymistä Wayne Gretzky vei Kanadan johtoon, mutta seuraavassa vaihdossa Neuvostoliitto tasoitti ottelun. Ottelu eteni näin jatkoajalle, jonka aikana voittomaalin teki Aleksandr Semak. Toinen loppuottelu pelattiin Hamiltonissa. Sen ratkaisijaksi nousi hattutemppumaalillaan Lemieux, kun jatkoaikaa oli pelattu jo 30.07 minuuttia. Kolmas ja ratkaiseva loppuottelu pelattiin niin ikään Hamiltonissa. Kolmaskin loppuottelu oli menossa jatkoajalle. Voittomaali syntyi runsas minuutti ennen varsinaisen peliajan loppumista, kun Lemieux teki maalin.
Turnauksen loppuotteluja, jossa olivat vastakkain Kanada ja Neuvostoliitto, on yleisesti pidetty yhtenä kaikkien aikojen parhaimpina jääkiekkoilun historiassa. Neuvostoliitto ehti johtaa kolmatta loppuottelua jo maalein 3–0. Ensimmäisen erän jälkeen Neuvostoliitto johti jo maalein 4−2, mutta toisen erän aikana Kanada tasoitti ja meni johtoon. Ensimmäisessä loppuottelussa voittomaalin laukonut neuvostoliittolaishyökkääjä Semak iski vielä tasoitusmaalin, mutta puolitoista minuuttia ennen varsinaisen peliajan päättymistä Gretzky−Lemieux-kaksikko ratkaisi pelin. Gretzky syötti ja Lemieux laukoi voittomaalin.
Katsojat ovat syyttäneet loppuottelun tuomarilinjaa puolueellisesta toiminnasta. Vuosikymmeniä myöhemmin on levittetty YouTube-sivustolle videoita, joissa käy ilmi, ettei kanadalainen tuomari toiminut oikein ottelun aikana. Alkusarjan kohtaaminen mukaan lukien Kanada ja Neuvostoliitto kohtasivat turnauksessa 4 kertaa. Kolmessa keskinäisessä ottelussa Neuvostoliitto sai enemmän jäähyminuutteja kuin Kanada. Yhdessä ottelussa jäähyt menivät tasan. Toisessa finaaliottelussa Neuvostoliitolta hylättiin 2 maalia. 
Sen lisäksi, että Kanada ja USA pelasivat Kanada Cupia "omilla tuomareilla", myös otteluohjelma oli heille hyvin suosiollinen verrattuna pahimpiin eurooppalaisiin kilpakumppaneihin. Esimerkiksi Neuvostoliitto ja Ruotsi joutuivat matkustamaan jokaisen ottelun välillä (ainoa poikkeus 2. ja 3. finaali, jotka pelattiin samassa kaupungissa), kun taas Kanada pelasi turnauksen 5 viimeistä otteluaan Montrealissa ja Hamiltonissa peräkkäisiä otteluita.
Turnauksessa Gretzky ja Lemieux pelasivat ensimmäistä kertaa yhdessä Kanadan maajoukkueessa. Lemieux oli turnauksen yhdeksässä ottelussa paras maalintekijä ja pistepörssin toinen tehopistein 11+7. Lemieux'n maaleista lisäksi neljä oli voittomaaleja.
Neuvostoliiton kokeneesta miehistöstä nousivat eniten esille hyökkääjäkaksikko Vladimir Krutov ja Sergei Makarov. Neuvostoliittolaistähdet saavuttivat pistepörssin kolmannen ja neljännen sijan ja olivat Gretzkyn ja Lemieux'n lisäksi ainoat, jotka pelasivat turnauksen yli piste per peli -keskiarvolla. Gretzkyn omien sanojen mukaan vuoden 1987 Kanada-cup oli parasta jääkiekkoa, jota hän on urallaan pelannut.
Suomi turnauksessa.
Leijonien päävalmentaja Rauno Korpi kokosi Kanada-cupiin varsin NHL-pitoisen miehistön. Kenttäpelaajista yli puolet oli pelannut edeltävän kauden aikana Pohjois-Amerikassa, kuten myös ykkösmaalivahti Kari Takko. Lisäksi Timo Jutilalla, Hannu Virralla ja Matti Hagmanilla oli kokemusta NHL:stä. Pelaajilla oli siis enemmän kokemusta NHL:stä kuin aikaisemilla Kanada-cupiin osallistuneilla Suomen joukkueilla. Tuolloin 19-vuotiaalla Teppo Nummisella oli vasta edessään mittava NHL-ura. 
Leijonien turnaus oli heikko. Alkusarjan jokaisesta pelistä tuloksena oli tappio ja vain kahdessa ottelussa Leijonat onnistui tekemään enemmän kuin yhden maalin. Neuvostoliittoa vastaan Suomi sinnitteli 3−3-tasapelin ensimmäisessä erässä, johon se nousi 3−1-tappioasemasta. Lopulta Neuvostoliitto voitti lukemin 7−4. Numminen pelasi ottelussa maskitta, vaikka hänen nenänsä oli murtunut. 
Turnauksessa Suomen paras pistemies oli Christian Ruuttu tehopistein 2+1. Ruuttu oli myös ainoa suomalainen, joka teki turnauksessa enemmän kuin yhden maalin. Kolmeen tehopisteeseen ylsi Ruutun lisäksi vain Raimo Helminen tehopistein 0+3. Kari Takko pelasi turnauksessa hyvin, eritoten Ruotsia ja Tšekkoslovakiaa vastaan. 
Tilastot.
Turnauksen pistepörssi.
"O = Ottelut; M = Maalit; S = Syötöt; P = Pisteet"
Maalivahtien torjuntatilastot.
"O = Ottelut; L = Laukaukset kohti maalia; PM = Päästetyt maalit; % = Torjuntaprosentti"